Activitats compreses en la fabricació i comercialització
Requisits tecnicosanitaris mínims dels laboratoris de pròtesis dentals
Distribució, equipament i utillatge de les instal·lacions
Titulació i capacitació de la persona responsable tècnica
Procediments normalitzats de treball
Elements i primeres matèries emprats en la fabricació de les pròtesis dentals i altres productes sanitaris dentals a mida
Arxiu documental, registres d'activitat, de manteniment i de formació de personal
Obligacions de la persona titular i de la persona responsable tècnica dels laboratoris de pròtesis dentals
Obligacions de la persona titular del laboratori de pròtesis dentals
Obligacions de la persona responsable tècnica del laboratori de pròtesis dentals
Règim d'intervenció administrativa
Procediments d'autorització sanitària
Autorització sanitària de funcionament
Vigència i renovació de l'autorització
Declaracions responsables relatives a altres canvis en l'autorització
Disposició Addicional Primera - Disposició Addicional Segona
Creació d'un nou fitxer de dades personals
Targeta identificativa del producte sanitari dental a mida (etiqueta)
L'article 162.3.b) de l'Estatut d'autonomia de Catalunya estableix que correspon a la Generalitat la competència compartida en l'ordenació, la planificació, la determinació, la regulació i l'execució de les mesures i les actuacions destinades a preservar, protegir i promoure la salut pública en tots els àmbits.
La Llei 14/1986, de 25 d'abril, general de sanitat, té per objecte, de conformitat amb el seu article 1.1, la regulació general de totes les accions que permetin fer efectiu el dret de protecció de la salut.
En el marc d'aquest objectiu general, i pel que fa a la fabricació i venda de productes sanitaris, l'article 100.1 de l'esmentada Llei faculta l'Administració de l'Estat per exigir una llicència prèvia a les persones físiques o jurídiques que es dediquin a la importació, l'elaboració, la fabricació, la distribució o l'exportació de medicaments i altres productes sanitaris i als seus laboratoris i establiments, sens perjudici de les competències de les comunitats autònomes en relació amb els establiments i les activitats de les persones físiques i jurídiques que es dediquin a la fabricació de productes sanitaris a mida.
El mateix article disposa que, en tot cas, els criteris per a l'atorgament de la llicència prèvia han de ser elaborats pel Ministeri de Sanitat i Consum, l'actualment Ministeri de Sanitat, Serveis Socials i Igualtat.
En desplegament d'aquesta previsió legal, el Reial decret 437/2002, de 10 de maig, pel qual s'estableixen els criteris per a la concessió de llicències de funcionament als fabricants de productes sanitaris a mida, regula amb caràcter bàsic els requisits mínims que han de complir les persones físiques o jurídiques que duguin a terme aquesta activitat per a l'atorgament de l'autorització de funcionament.
Addicionalment, l'article 9 del Reial decret 1594/1994, de 15 de juliol, que desplega el que preveu la Llei 10/1986, de 17 de març, que regula la professió d'odontòleg, protètic i higienista dental, determina els requisits mínims que han de reunir els laboratoris de pròtesis dentals i afegeix, a la disposició final primera, que les comunitats autònomes podran determinar-los i concretar-los.
Així mateix, l'activitat dels protètics dentals es veu afectada pel Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris, i el Reial decret 1591/2009, de 16 d'octubre, pel qual es regulen els productes sanitaris, ja que les pròtesis que elaboren tenen la consideració de productes sanitaris a mida.
Finalment, l'article 1 de la Llei 15/1990, de 9 de juliol, d'ordenació sanitària de Catalunya, estableix que aquesta Llei té per objecte l'ordenació del sistema sanitari de Catalunya, així com la regulació general de totes les accions que permetin fer efectiu el dret a la protecció de la salut que preveuen l'article 43 i concordants de la Constitució espanyola.
En concret, l'article 10.l) de l'esmentada Llei determina que corresponen al Departament de Salut les competències sobre els registres i les autoritzacions sanitaris obligatoris de qualsevol tipus d'instal·lacions, establiments, activitats, serveis o articles directament o indirectament relacionats amb l'ús o el consum humà.
En el marc d'aquesta normativa, mitjançant el present Decret s'estableixen les condicions tecnicosanitàries mínimes i els requisits de funcionament que han de complir les persones físiques i jurídiques que es dediquen a la fabricació o comercialització de pròtesis dentals i d'altres productes sanitaris dentals a mida a Catalunya, i també es desplega el règim d'intervenció administrativa que els és aplicable.
El Decret s'estructura en sis capítols, vint-i-dos articles, dues disposicions addicionals, dues disposicions finals i quatre annexos.
Al capítol 1 s'estableixen l'objecte i les definicions dels diferents conceptes als efectes del Decret, i es descriuen les diferents activitats que comprenen la fabricació i la comercialització d'una pròtesi dental i d'altres productes sanitaris dentals a mida.
Al capítol 2 s'estableixen els requisits tecnicosanitaris mínims de les instal·lacions, els requisits de funcionament i els del personal dels laboratoris de pròtesis dentals i d'altres productes sanitaris dentals a mida.
Al capítol 3 s'estableixen les obligacions de la persona titular i de la persona responsable tècnica dels laboratoris de pròtesis dentals i d'altres productes sanitaris dentals a mida.
Al capítol 4 es regula el règim d'intervenció administrativa.
El règim d'intervenció previst és un règim d'autorització, amb la visita prèvia d'inspecció.
Aquest règim d'autorització s'estableix, d'acord amb el marc normatiu exposat, com a garantia del compliment dels requisits mínims per al funcionament dels establiments objecte de regulació, i amb fonament en el dret a la protecció de la salut que reconeix l'article 43 de la Constitució.
Al capítol 5 es crea i es regula el Registre de laboratoris de pròtesis dentals de Catalunya.
Al capítol 6 es regula el règim sancionador.
Vist l'informe favorable de l'Autoritat Catalana de Protecció de Dades;
Vist el dictamen del Consell de Treball, Econòmic i Social de Catalunya;
Per tot això, a proposta del conseller de Salut, d'acord amb el dictamen de la Comissió Jurídica Assessora, de conformitat amb el que estableix l'article 39.1, en relació amb el 40.1, ambdós de la Llei 13/2008, de 5 de novembre, de la presidència de la Generalitat i del Govern, i amb la deliberació prèvia del Govern,
L'objecte d'aquest Decret és establir les condicions tecnicosanitàries mínimes i els requisits de funcionament que han de complir les persones físiques i jurídiques que es dediquen a la fabricació o comercialització, en el propi nom, de pròtesis dentals i d'altres productes sanitaris dentals a mida a Catalunya, així com desplegar el règim d'intervenció administrativa que els és aplicable.
a) Pròtesi dental i altres productes sanitaris dentals a mida: productes sanitaris dentals que es destinen únicament a un o una pacient determinat i que es fabriquen específicament d'acord amb la prescripció escrita d'un facultatiu o facultativa dentista en la qual aquest professional fa constar, sota la seva responsabilitat, les indicacions específiques del producte.
No es consideren pròtesis dentals i altres productes sanitaris dentals a mida els productes fabricats segons mètodes de fabricació contínua o en sèrie que requereixin una adaptació per tal de satisfer necessitats específiques indicades per un facultatiu o facultativa dentista.
b) Fabricant de pròtesis dentals i d'altres productes sanitaris dentals a mida: persona física o jurídica que comercialitza, en nom propi, pròtesis dentals i altres productes sanitaris dentals a mida respecte dels quals es responsabilitza del disseny, preparació, elaboració, fabricació, condicionament, etiquetatge, reparació i modificació, independentment que aquestes operacions, totalment o parcialment, siguin efectuades per aquesta mateixa persona o per un tercer per compte d'aquest fabricant.
c) Laboratori de pròtesis dentals: instal·lació en què, complint les condicions i els requisits que fixa aquest Decret i sota la direcció, supervisió i responsabilitat professional d'una persona responsable tècnica, es porten a terme el disseny, preparació, elaboració, fabricació, condicionament, etiquetatge, reparació, modificació i/o comercialització de pròtesis dentals i d'altres productes sanitaris dentals a mida.
d) Fabricació de pròtesis dentals i d'altres productes sanitaris dentals a mida: procés pel qual es duen a terme el disseny, preparació, elaboració, condicionament i etiquetatge de les pròtesis dentals i altres productes sanitaris dentals a mida, així com la seva reparació i modificació, destinats a un o una pacient concret i determinat, seguint la prescripció d'un facultatiu o facultativa dentista.
e) Comercialització de pròtesis dentals i d'altres productes sanitaris dentals a mida: procés pel qual es facilita el lliurament de pròtesis dentals i d'altres productes sanitaris dentals a mida, totalment acabats, per part del seu fabricant al facultatiu o facultativa dentista prescriptor.
La fabricació i comercialització de pròtesis dentals i d'altres productes sanitaris dentals a mida comprèn la realització de les activitats següents:
a) Interpretació prèvia d'una prescripció d'un facultatiu o facultativa dentista.
b) Disseny del producte d'acord amb la prescripció i els registres, suports i elements físics, obtinguts del o la pacient pel facultatiu o facultativa prescriptor.
c) Preparació, elaboració i fabricació material del producte.
d) Condicionament i etiquetatge.
e) Lliurament de la pròtesi dental o del producte sanitari dental a mida totalment acabat al facultatiu o facultativa prescriptor.
Aquest ha d'anar sempre acompanyat de la declaració de conformitat i la targeta identificativa destinada al o la pacient, d'acord amb els models que consten, respectivament, a l'annex 2 i l'annex 3 d'aquest Decret, així com la factura del producte, on s'identifiqui el o la pacient.
No es pot dur a terme la comercialització de pròtesis dentals i d'altres productes sanitaris dentals a mida que no estiguin totalment acabats.
4.1 El laboratori de pròtesis dentals ha d'estar ubicat en un local completament separat de qualsevol altre, especialment d'una clínica o consultori dental, i ha de tenir un accés directe i dedicat exclusivament a aquesta finalitat.
Així mateix, l'espai disponible ha de ser suficient per dur a terme de manera adequada les activitats a realitzar a cadascuna de les zones que preveu l'article 5.
4.2 En aquest local, només s'hi poden dur a terme activitats de disseny, preparació, elaboració, fabricació, condicionament, etiquetatge, reparació, modificació i/o comercialització de pròtesis dentals i d'altres productes sanitaris dentals a mida.
4.3 A l'accés principal de la instal·lació hi ha d'haver una placa en la qual han de figurar la indicació "Laboratori de Pròtesis Dentals", el nom de l'empresa, el nom de la persona responsable tècnica i el seu número de col·legiació, així com el número d'autorització administrativa de funcionament.
4.4 Les condicions higienicosanitàries dels laboratoris de pròtesis dentals i de totes i cadascuna de les seves zones i dependències han de ser, en tot moment, les òptimes per fabricar els productes sanitaris i garantir-ne la qualitat.
6.1 Els titulars dels laboratoris de pròtesis dentals poden ser persones físiques o jurídiques, però els laboratoris han d'estar necessàriament organitzats, gestionats i dirigits per protètics dentals.
En tot cas, és necessari identificar-ne la titularitat, a efectes de salvaguardar les incompatibilitats que estableix l'article 4.1 del Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris.
6.2 La direcció, la supervisió i la responsabilitat en el desenvolupament de les activitats que estableix l'article 3 han de recaure en una persona que actua com a responsable tècnica, que ha de disposar d'alguna de les titulacions o la capacitació que estableix l'article 7.
Una persona només pot ser responsable tècnica d'un sol laboratori de pròtesis dentals.
6.3 La persona responsable tècnica ha d'estar present al laboratori durant tot l'horari d'obertura i funcionament.
En cas d'absència, ha de ser substituïda per una persona que disposi de la titulació o capacitació que estableix l'article 7.
Per al cas que la fabricació de les pròtesis dentals o d'un altre producte sanitari dental a mida, o alguna de les seves fases, hagi estat subcontractada, la persona responsable tècnica ha de revisar i aprovar el treball realitzat, per tal de verificar que s'ajusta a la prescripció i té la qualitat adequada.
6.5 Les tasques pròpies de fabricació de pròtesis dentals i d'altres productes sanitaris dentals a mida han de ser desenvolupades pel personal tècnic del laboratori, professionals que disposin de titulació o habilitació i degudament col·legiats de conformitat amb la normativa vigent.
Als efectes d'aquest Decret, poden dur a terme les funcions de responsable tècnic les persones que es trobin en alguna de les situacions que es detallen tot seguit:
a) Tenir el títol de tècnic o tècnica superior en pròtesis dentals a l'empara del Reial decret 541/1995, de 7 d'abril, pel qual s'estableix el títol de tècnic superior en pròtesis dentals i els corresponents ensenyaments mínims, o del Reial decret 1687/2011, de 18 de novembre, pel qual s'estableix el títol de tècnic superior en pròtesis dentals i es fixen els ensenyaments mínims, o la normativa que el substitueixi.
b) Tenir la titulació en pròtesi dental d'acord amb l'Ordre ministerial d'1 de setembre de 1978.
c) Tenir l'habilitació per exercir com a protètic o protètica dental, de conformitat amb la disposició transitòria primera del Reial decret 1594/1994, de 15 de juliol, pel qual es desplega el que preveu la Llei 10/1986, de 17 de març, que regula la professió d'odontòleg, protètic i higienista dental.
Els laboratoris de pròtesis dentals han de disposar de procediments normalitzats de treball (PNT) documentats per escrit, actualitzats, datats i aprovats per la persona responsable tècnica i per la persona titular del laboratori o per qui n'actua en representació, amb la finalitat d'assegurar la fabricació correcta de les pròtesis dentals i altres productes sanitaris dentals a mida.
Com a mínim, han de disposar de procediments normalitzats de treball relatius a les actuacions següents, en funció de les activitats que es duguin a terme:
c) Gestió de productes i materials: adquisició, recepció, control, emmagatzematge i registre d'utilització.
d) Neteja i desinfecció dels locals i les instal·lacions.
e) Manteniment de l'utillatge i l'equipament.
f) Sistema de tractament d'incidències o reclamacions i notificació a les autoritats sanitàries, quan calgui.
g) Sistema d'arxiu de la documentació generada per cada producte que es fabriqui, així com el model de guia de fabricació i el model de declaració de conformitat i de targeta identificativa.
h) Aplicació de mesures de restricció o seguiment de la utilització dels productes que siguin adequades, com també les que determinin les autoritats sanitàries.
i) Fabricació dels diversos tipus de pròtesis i altres productes sanitaris dentals a mida (pròtesi amovible de resina, pròtesi parcial amovible metàl·lica, ortodòncia i fèrules oclusals, pròtesi fixa, i estructures per a pròtesis tant colades com fressades, injectades i sinteritzades).
9.1 Tots els elements i les primeres matèries que s'utilitzin en el procés de fabricació de les pròtesis dentals i altres productes sanitaris dentals a mida han de tenir una qualitat adequada i disposar, si s'escau, del marcatge CE corresponent.
9.2 S'han de conservar els certificats d'anàlisi o de qualitat i les factures de compra a nom del fabricant de tots els lots dels elements i les primeres matèries emprades en el procés de fabricació dels productes sanitaris dentals a mida que s'elaborin a les instal·lacions pròpies.
Aquesta documentació s'ha de conservar, com a mínim, fins a cinc anys després de la data de fabricació de la darrera pròtesis o producte sanitari dental a mida en què s'hagi utilitzat cada lot.
9.3 En els registres de fabricació, s'ha d'anotar el lot de cadascun dels elements i les primeres matèries emprades en la fabricació, per tal d'assegurar la traçabilitat en la utilització i de permetre dur a terme actuacions de seguiment de les pròtesis dentals i altres productes sanitaris dentals a mida fabricats amb algun d'aquests lots, en el cas que es detecti alguna incidència que n'afecti la qualitat o seguretat.
10.1 Els fabricants de pròtesis dentals i d'altres productes sanitaris dentals a mida poden subcontractar altres persones físiques o jurídiques per a la realització de les activitats que preveuen les lletres a), b), c) o d) de l'article 3.
Aquesta subcontractació no eximeix el fabricant autoritzat de la responsabilitat sobre la qualitat del producte.
10.2 En el cas que el laboratori subcontracti totes les activitats de fabricació previstes a l'apartat anterior, ha de disposar com a mínim de l'equipament necessari per fer el manteniment i la reparació dels productes sanitaris que comercialitza.
10.3 En cas que se subcontracti la fabricació de productes amb persones físiques o jurídiques que, d'acord amb la normativa que els és aplicable, requereixen l'autorització de funcionament, cal disposar, per cadascuna d'aquestes persones, del contracte corresponent, degudament actualitzat i signat pels responsables tècnics respectius, amb expressió de les dades identificatives de la persona subcontractista, i on s'especifiquin les activitats i els productes que se subcontracten.
10.4 Les persones físiques o jurídiques subcontractades que no responguin a la definició de fabricant de pròtesis dentals que estableix l'article 2.b), i que duguin a terme per a altres laboratoris alguna fase de la fabricació o la fabricació completa del producte, no requereixen l'autorització sanitària que preveu aquest Decret.
Això no obstant, el fabricant ha d'acreditar en el procediment d'autorització que aquestes persones físiques o jurídiques subcontractades disposen dels requisits relatius a les instal·lacions, equipament, personal i procediments normalitzats de treball que estableix aquest Decret, que han de ser adequats a les activitats que duguin a terme i al tipus de pròtesi dental o producte sanitari dental a mida fabricat.
Així mateix, aquestes persones físiques o jurídiques subcontractades únicament poden elaborar productes sanitaris dentals semielaborats per als laboratoris que les tinguin incloses en la seva autorització i en cap cas per a clíniques dentals.
10.5 La persona física o jurídica subcontractada ha de dur a terme directament les tasques de fabricació de les pròtesis dentals i d'altres productes sanitaris dentals a mida que se li encomanen, sense poder subcontractar aquesta activitat a un tercer.
11.1 Sota la responsabilitat de la persona responsable tècnica, als laboratoris de pròtesis dentals que comercialitzin en el seu nom les pròtesis dentals i altres productes sanitaris dentals a mida, ja siguin fabricats en les pròpies instal·lacions o bé amb la fabricació subcontractada o una de les seves fases, s'han de mantenir actualitzats i degudament arxivats:
a) Documentació del sistema de qualitat i especificacions de cada pròtesi dental i producte sanitari dental a mida fabricat, juntament amb la targeta identificativa del producte i les instruccions de conservació i manteniment.
b) Documentació relativa a l'experiència adquirida amb la utilització dels productes, inclosa la derivada del sistema de vigilància, així com les reclamacions i devolucions.
c) Registres de les operacions de manteniment de tot l'equipament i de l'utillatge que ho requereixi.
d) Registre relatiu a la formació de què disposen les persones que presten serveis en el laboratori de pròtesis dentals i que duen a terme alguna de les activitats que estableix l'article 3.
e) Còpia de la prescripció de cadascuna de les pròtesis dentals i altres productes sanitaris dentals a mida fabricats, emesa pel facultatiu o facultativa dentista.
Les prescripcions emeses pels facultatius dentistes han de contenir, com a mínim, les dades del facultatiu o facultativa prescriptor, el nom del o la pacient i del tipus de pròtesi dental o producte sanitari dental a mida a fabricar amb les seves dades tècniques o indicacions, així com els registres, suports i elements físics, obtinguts del o la pacient pel facultatiu o facultativa prescriptor, que siguin adients per transferir la informació necessària per a la fabricació.
f) Documentació que permeti comprendre el disseny, la fabricació i les prestacions de cada pròtesi dental o producte sanitari dental a mida fabricat, als efectes d'avaluar-ne la conformitat amb els requisits que estableixen l'article 5 i l'annex I del Reial decret 1591/2009, de 16 d'octubre, pel qual es regulen els productes sanitaris.
g) Registres que permetin fer el seguiment de cadascuna de les pròtesis dentals i dels productes sanitaris dentals a mida fabricats dins de la cadena de producció i control, com també la seva identificació inequívoca.
h) Per a cadascun dels productes fabricats, la declaració de conformitat a què es refereixen l'article 16 i l'annex VIII del Reial decret 1591/2009, de 16 d'octubre, pel qual es regulen els productes sanitaris, que ha d'incloure les dades que estableix el model que consta a l'annex 2 d'aquest Decret.
i) La documentació relativa a la comercialització, que ha de recollir les dades identificatives del producte (nom i tipus, número de lot o de sèrie), la data de fabricació, la data d'enviament, subministrament o lliurament i les dades que identifiquen a qui se li ha lliurat.
11.2 La documentació que estableixen les lletres a), b), c) i d) de l'apartat 1 d'aquest article s'ha de conservar a disposició de les autoritats sanitàries fins a cinc anys després del cessament de l'activitat del laboratori de pròtesis dentals.
La documentació que estableixen les lletres e), f), g), h) i i) de l'apartat 1 s'ha de conservar a disposició de les autoritats sanitàries durant un període mínim de cinc anys comptadors a partir de la fabricació i comercialització de cadascuns dels productes.
La persona titular del laboratori de pròtesis dentals té les obligacions següents:
a) Disposar d'una autorització sanitària de funcionament en vigor, i de les altres autoritzacions que siguin preceptives, segons el que estableix el capítol 4, sens perjudici de les altres obligacions d'autorització i registre que siguin preceptives, d'acord amb la normativa vigent.
b) Disposar de les instal·lacions, equipament, utillatge, estructura organitzativa, procediments, documentació, sistema d'arxiu documental i registre de productes i personal necessaris per complir degudament els requisits que estableix el capítol 2.
c) Comunicar al departament competent en matèria de salut, en els termes que estableix el capítol 4, les modificacions en la seva activitat quan aquestes modificacions no requereixin l'autorització preceptiva.
d) Emetre i signar la declaració de conformitat de les pròtesis dentals i altres productes sanitaris dentals fabricats a mida que comercialitzi a què es refereix l'article 11.1.h), tant si el producte s'ha fabricat íntegrament en les seves instal·lacions com si se n'han subcontractat alguna fase de fabricació o totes les fases.
e) Lliurar al facultatiu o facultativa dentista prescriptor el producte totalment acabat.
No es poden acceptar comandes d'acabament de pròtesis dentals a partir d'estructures o d'altres productes semielaborats que no siguin aquells per als quals el mateix laboratori de pròtesis dentals n'ha contractat la fabricació a una persona física o jurídica subcontractista inclosa a la seva autorització sanitària.
f) Lliurar al facultatiu o facultativa dentista prescriptor la declaració de conformitat i la targeta identificativa per al o la pacient, que ha d'incloure el país o països on s'ha dut a terme alguna fase de fabricació del producte, les instruccions de conservació i manteniment i les dades identificadores que es detallen a l'annex 3, així com la factura del producte destinada al o la pacient.
g) Responsabilitzar-se de la custòdia i conservació de la documentació generada pel laboratori de pròtesis dentals d'acord amb el que estableix l'article 11.2.
h) Garantir que es preserva adequadament la confidencialitat de les dades sobre els pacients a les quals es tingui accés en el desenvolupament de les activitats del laboratori, d'acord amb la normativa aplicable en matèria de drets d'informació concernents a la salut, l'autonomia del pacient i la documentació clínica.
i) Complir el que estableix la normativa vigent en matèria de publicitat de productes sanitaris.
j) Respectar el règim d'incompatibilitats que estableix com a garantia d'independència l'article 4 del Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris.
k) En el cas de subcontractació d'activitats, cal vetllar perquè la fabricació total o parcial de les pròtesis dentals i d'altres productes sanitaris dentals a mida només es contracti amb els subcontractistes que consten en la seva autorització administrativa.
l) Col·laborar amb l'Administració sanitària i facilitar en qualsevol moment l'accés dels inspectors del departament competent en matèria de salut a les seves instal·lacions i dependències.
La persona responsable tècnica del laboratori de pròtesis dentals té atribuïda la direcció, la supervisió i la responsabilitat de les activitats que estableix l'article 3 i, en conseqüència, té les obligacions següents:
a) Supervisar directament les activitats de fabricació de pròtesis dentals i altres productes sanitaris dentals a mida.
b) Facilitar al facultatiu o facultativa prescriptor i al o la pacient la informació sobre la conservació i el manteniment dels productes fabricats, com també la que determinin les autoritats sanitàries.
c) Elaborar i complir els procediments normalitzats de treball al laboratori de pròtesis dentals relatius a les operacions que puguin afectar la qualitat dels productes o les activitats de fabricació de les pròtesis dentals i altres productes sanitaris dentals a mida.
d) Comprovar que les pròtesis dentals i altres productes sanitaris dentals a mida fabricats en les instal·lacions pròpies del fabricant o en les del subcontractista compleixen els requisits essencials que en garanteixin la qualitat d'acord amb la prescripció facultativa, de conformitat amb el que estableix el Reial decret 1591/2009, de 16 d'octubre, pel qual es regulen els productes sanitaris, en tot el que els sigui aplicable, així com comprovar que es lliuren degudament acabats i envasats.
e) Garantir que l'equipament i l'utillatge es trobin en bon estat, que s'utilitzin de manera adequada i, quan calgui, que estiguin degudament calibrats.
f) Garantir la conservació correcta dels productes i materials.
g) Avaluar i registrar les incidències detectades en la qualitat de les pròtesis dentals i altres productes sanitaris dentals a mida fabricats i, si s'escau, efectuar-ne la comunicació a les autoritats sanitàries competents.
h) Respectar el règim d'incompatibilitats que estableix com a garantia d'independència l'article 4 del Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris.
i) Actuar com a persona interlocutora amb les autoritats sanitàries i col·laborar amb l'execució de les mesures escaients.
j) Responsabilitzar-se que la documentació generada sigui tècnicament vàlida, acurada i completa i que s'arxiva degudament, així com de custodiar-la durant el temps establert.
k) Facilitar al facultatiu o facultativa prescriptor, les vegades que sigui necessari, la pròtesi dental o un altre producte sanitari dental a mida per tal que aquest professional realitzi a la clínica dental les proves necessàries al o la pacient quant a les diferents fases de fabricació al laboratori, per cada tipus de pròtesis o producte, i que permetin, un cop finalitzat, la seva correcta integració, tant funcionalment com estèticament.
14.1 L'obertura inicial i entrada en funcionament dels laboratoris de pròtesis dentals requereix l'autorització prèvia del departament competent en matèria de salut.
També se sotmet a autorització prèvia la renovació de l'autorització per la finalització del termini de vigència i la modificació substancial de les condicions i els requisits que van motivar l'autorització, d'acord amb el que preveu l'article 17.
14.2 L'òrgan competent per atorgar les autoritzacions és la persona titular de la direcció general competent en matèria d'ordenació i regulació sanitàries del departament competent en matèria de salut, una vegada constatat el compliment dels requisits i les garanties que estableixen els capítols 2 i 3.
14.3 El termini per emetre la resolució d'atorgament o de denegació de l'autorització i la seva renovació, així com la seva modificació, i per notificar també la resolució és de tres mesos, comptadors a partir de la data en què la sol·licitud hagi tingut entrada en el registre del departament competent en matèria de salut.
Exhaurit el termini anterior sense que s'hagi notificat la resolució expressa o s'hagi requerit l'esmena de la sol·licitud, les persones interessades han d'entendre estimada la sol·licitud per silenci administratiu.
14.4 Les autoritzacions atorgades d'acord amb aquest capítol, com també les modificacions de les autoritzacions de què es tingui coneixement mitjançant la declaració responsable regulada a l'article 18 s'inscriuen d'ofici en el Registre de laboratoris de pròtesis dentals de Catalunya, previst en l'article 20, i es fan públiques en la web del departament competent en matèria de salut.
14.5 Els serveis de tramitació d'autoritzacions administratives dels laboratoris de pròtesis dentals meriten la taxa corresponent, d'acord amb la normativa reguladora de les taxes i preus públics de la Generalitat de Catalunya.
14.6 El departament competent en matèria de salut està facultat per realitzar les comprovacions que consideri adients en relació amb el compliment dels requisits exigits per obtenir les autoritzacions sanitàries.
15.1 L'autorització sanitària de funcionament l'ha de sol·licitar la persona física o jurídica titular del laboratori de pròtesis dentals.
15.2 La sol·licitud s'ha de presentar de manera presencial davant la xarxa territorial de l'Oficina de Gestió Empresarial (OGE) de la Generalitat de Catalunya, o bé telemàticament a través del portal corporatiu de tramitació Canal Empresa, de la Seu electrònica de la Generalitat de Catalunya [URL], mitjançant un imprès normalitzat que s'ha de descarregar des d'aquest portal, sens perjudici del dret de les persones interessades de presentar els documents d'acord amb el que disposa l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya.
15.3 La sol·licitud s'ha d'acompanyar de la documentació següent:
15.3.1 Documentació que acrediti la identitat i, si escau, la representació de la persona sol·licitant, o autorització a l'Administració perquè en faci la comprovació per mitjans electrònics.
15.3.2 Declaració responsable de la persona interessada, o de la seva representació legal, sobre el compliment dels aspectes següents:
a) Que la persona titular del laboratori, o els seus accionistes o partícips, si és una persona jurídica, no es troben en exercici clínic professional de l'odontologia, estomatologia o cirurgia maxil·lofacial.
b) Que a les instal·lacions del laboratori de pròtesis dentals disposa de la documentació següent:
L'organigrama i la descripció de les funcions del personal.
Els procediments normalitzats de treball que indica l'article 8, signats per la persona titular i la persona responsable tècnica.
La fitxa tècnica dels productes que es fabriquen
Els contractes formalitzats amb les persones físiques i jurídiques subcontractades, quan escaigui, i constància de la seva autorització de funcionament, quan escaigui.
Els registres i els altres documents relacionats amb l'activitat que estableixen els articles 8, 9.2, 9.3 i 11 d'aquest Decret.
c) Que les instal·lacions del laboratori compleixen els requisits tecnicosanitaris i disposen dels equips, eines i aparells degudament mantinguts i calibrats, així com de l'estructura organitzativa, procediments, documentació, sistema d'arxiu documental i registre de productes i personal que estableix el capítol 2 d'aquest Decret, necessaris per exercir l'activitat de fabricació de pròtesis dentals i d'altres productes sanitaris dentals a mida
d) Que a les instal·lacions del laboratori es disposa dels corresponents permisos municipals d'instal·lació, declaracions d'inici d'activitat i de la documentació acreditativa de la propietat o del títol que habilita per a la possessió o disponibilitat de l'immoble on s'ha d'ubicar el local de l'activitat.
e) Que el laboratori disposa d'una persona que exerceix les funcions de responsable tècnic durant l'horari d'obertura i funcionament del laboratori, de la qual s'ha d'especificar la identitat, i que aquesta persona està vinculada contractualment amb el laboratori i que el seu contracte està disponible a les instal·lacions del laboratori de pròtesis dentals.
15.3.3 Plànol de la situació i plànol detallat de les instal·lacions del laboratori signat per un tècnic o tècnica competent.
15.3.4 Declaració responsable subscrita per la persona responsable tècnica sobre les qüestions següents:
a) Que accepta el càrrec i assumeix les funcions pròpies de persona responsable tècnica d'un laboratori de pròtesis dentals.
b) Que no es troba en exercici clínic professional de l'odontologia, estomatologia o cirurgia maxil·lofacial.
c) Que disposa de la titulació o el certificat d'habilitació professional de protètic o protètica dental necessari per al desenvolupament d'aquesta activitat.
d) Que té la condició de col·legiat o col·legiada exercent.
e) Que desenvolupa funcions de responsable tècnica com a protètica dental exclusivament per a aquest laboratori de pròtesis dentals.
15.3.5 En cas que se subcontracti la realització de les activitats que preveuen les lletres a), b), c) o d) de l'article 3 a persones físiques o jurídiques que no requereixen autorització de funcionament, cal aportar:
Plànol de les instal·lacions on s'indiqui la ubicació dels equips de què es disposa.
Llista dels equips i aparells de què es disposa.
Còpia dels procediments normalitzats de treball referents a la fabricació i el control de les pròtesis dentals i altres productes sanitaris dentals a mida per als quals se subcontracta la fabricació.
Còpia del contracte establert entre les dues entitats degudament actualitzat i signat per la persona responsable tècnica del laboratori de pròtesis dentals i la persona representant legal del subcontractista i on s'especifiquin les activitats i pròtesis dentals i altres productes sanitaris dentals a mida objecte de la subcontractació.
Documentació on s'acrediti de manera detallada de quina forma el laboratori de pròtesis dentals contractant du a terme la comprovació que l'activitat que realitza la persona subcontractista segueix les condicions tecnicosanitàries exigides per tal de garantir la qualitat de les pròtesis dentals i altres productes sanitaris dentals a mida que fabrica per a la persona contractant.
Procediment normalitzat de treball referent a la realització de retocs o modificacions de les pròtesis dentals i altres productes sanitaris dentals a mida fabricats per la persona subcontractista en el qual s'indiqui en quines instal·lacions es fan.
Nom i cognoms de la persona tècnica responsable protètica dental i descripció de les funcions que realitza, si la persona subcontractista està ubicada a l'Estat espanyol.
15.4 Les manifestacions consignades en les declaracions responsables que recullen els apartats anteriors responen a requisits essencials per a l'exercici de l'activitat, als efectes de l'aplicació de l'article 38 de la Llei 26/2010, del 3 d'agost, de règim jurídic i de procediment de les administracions públiques de Catalunya.
15.5 L'Oficina de Gestió Empresarial ha de verificar, en el mateix moment en què es presenten, que s'aporten tots els documents preceptius d'acord amb aquest article i ha de trametre l'expedient a la direcció general competent en matèria d'ordenació i regulació sanitàries a l'efecte que emeti i notifiqui la resolució corresponent, amb les comprovacions prèvies que siguin necessàries.
16.1 L'autorització sanitària de funcionament d'un laboratori de pròtesis dentals té un període de vigència de cinc anys, renovable per períodes de temps iguals, sens perjudici de la possibilitat de revocació, de conformitat amb el que disposa l'article 19.
16.2 La renovació de l'autorització s'ha de sol·licitar dins dels sis mesos anteriors a la finalització de la vigència i s'ha de presentar de manera presencial davant la xarxa territorial de l'Oficina de Gestió Empresarial (OGE) de la Generalitat de Catalunya, o bé telemàticament a través del portal corporatiu de tramitació Canal Empresa, de la Seu electrònica de la Generalitat de ( http://seu.gencat.cat ), mitjançant un imprès normalitzat que s'ha de descarregar des d'aquest portal, sens perjudici del dret de les persones interessades de presentar els documents d'acord amb el que disposa l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya.
a) Documentació que acrediti la identitat i, si escau, la representació de la persona sol·licitant, o autorització a l'Administració perquè en faci la comprovació per mitjans electrònics.
b) Aportació de la declaració responsable que preveu l'article 15.3.2.
16.3 La presentació de la sol·licitud de renovació de l'autorització dins del termini que estableix l'apartat 2 d'aquest article permet continuar realitzant l'activitat autoritzada durant el període de tramitació de l'expedient, encara que hagi expirat el termini de vigència de l'autorització.
17.1 La modificació substancial en les condicions i els requisits que van motivar l'atorgament de l'autorització sanitària de funcionament requereix l'obtenció prèvia d'una autorització sanitària de modificació de la direcció general competent en matèria d'ordenació i regulació sanitàries del departament competent en matèria de salut.
Es consideren modificacions substancials les relatives als aspectes següents:
El trasllat dels locals de l'activitat.
Els canvis estructurals que pressuposin una ampliació, redistribució o reestructuració de les instal·lacions.
L'ampliació de les línies de fabricació a les instal·lacions pròpies.
La subcontractació d'activitats a una persona física o jurídica quan, d'acord amb la normativa aplicable, aquesta no requereix l'autorització sanitària de funcionament, o la modificació de les activitats que se li han subcontractat o la modificació de la persona física o jurídica subcontractada.
17.2 La sol·licitud s'ha de presentar de manera presencial davant la xarxa territorial de l'Oficina de Gestió Empresarial (OGE) de la Generalitat de Catalunya, o bé telemàticament a través del portal corporatiu de tramitació Canal Empresa, de la Seu electrònica de la Generalitat de Catalunya [URL], mitjançant un imprès normalitzat que s'ha de descarregar des d'aquest portal, sens perjudici del dret de les persones interessades de presentar els documents d'acord amb el que disposa l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya.
En tots els casos, la documentació que acrediti la identitat i, si escau, la representació de la persona sol·licitant o autorització a l'Administració perquè en faci la comprovació per mitjans electrònics.
a) En el cas de trasllat dels locals de l'activitat o d'ampliació, redistribució o reestructuració de les instal·lacions:
a.1) Plànol de situació i plànol detallat de les instal·lacions del laboratori de pròtesis dentals que indiqui la superfície de cada zona i els equips disponibles en cadascuna de les zones, expedit i signat per un tècnic o tècnica competent.
a.2) Aportació d'una declaració responsable en la qual la persona titular del laboratori manifesti:
Que a les instal·lacions del laboratori de pròtesis dentals disposa de la documentació següent:
Procediments normalitzats de treball i models de guies de fabricació.
Fitxa tècnica dels productes que es fabriquen i el seu procediment normalitzat de treball.
Permisos municipals de la instal·lació, declaracions d'inici d'activitat i documentació acreditativa de la propietat o del títol que habiliti per a la possessió o la disponibilitat de l'immoble on s'ubica el local d'activitat.
Que les instal·lacions del laboratori compleixen els requisits tecnicosanitaris, i disposen dels equips, eines i aparells degudament mantinguts i calibrats, així com de l'estructura organitzativa, procediments, documentació, sistema d'arxiu documental i registre de productes i personal que estableix el capítol 2 d'aquest Decret, necessaris per exercir l'activitat de fabricació de pròtesis dentals i d'altres productes sanitaris dentals a mida.
b) En cas d'ampliació de línies de fabricació:
b.1) Plànol detallat de les noves instal·lacions del laboratori destinades a les noves línies de fabricació de pròtesis dentals, que indiqui la superfície de cada zona i els equips disponibles en cadascuna d'aquestes, expedit i signat per un tècnic o tècnica competent.
b.2) Aportació d'una declaració responsable en la qual la persona titular del laboratori manifesti que:
A les instal·lacions del laboratori disposa de la documentació següent, degudament actualitzada:
Fitxa tècnica dels nous productes que es fabriquen, el seu procediment normalitzat de treball i els models de guies de fabricació.
Procediment normalitzat de treball de l'arxiu documental de cada producte que es fabrica.
b.3) Justificant del pagament de la taxa corresponent.
c) En cas de subcontractació d'activitats o de modificació de les activitats que s'han subcontractat o de modificació de la persona física o jurídica subcontractada, quan els subcontractistes no requereixin l'autorització sanitària de funcionament:
Còpia del contracte i documents indicats a l'article 15.3.5, nom i adreça de la persona física o jurídica subcontractada i la relació de productes que se subcontracten.
17.3 L'Oficina de Gestió Empresarial ha de verificar, en el mateix moment en què es presenten, que s'aporten tots els documents preceptius d'acord amb aquest article i ha de trametre l'expedient a la direcció general competent en matèria d'ordenació i regulació sanitàries a l'efecte que emeti la resolució corresponent, amb les comprovacions prèvies que siguin necessàries.
17.4 Les manifestacions consignades en les declaracions responsables que recullen els apartats anteriors responen a requisits essencials per a l'exercici de l'activitat, als efectes de l'aplicació de l'article 38 de la Llei 26/2010, del 3 d'agost, de règim jurídic i de procediment de les administracions públiques de Catalunya.
18.1 El canvi de titularitat del laboratori de pròtesis dentals, la modificació de la seva denominació, el canvi de la persona tècnica responsable, la subcontractació d'activitats quan els subcontractistes disposin d'autorització sanitària de funcionament, o el canvi en les activitats que se'ls han subcontractat o en les entitats subcontractades, així com el cessament de l'activitat, s'han de posar en coneixement de la direcció general competent en matèria d'ordenació i regulació sanitàries, mitjançant l'aportació d'una declaració responsable, en el termini d'un mes d'ençà que s'hagin produït.
Els canvis en l'autorització que es posen de manifest mitjançant l'aportació d'una declaració responsable, d'acord amb el que preveu aquest article, són objecte d'inscripció d'ofici al Registre de laboratoris de pròtesis dentals de Catalunya.
18.2 La declaració responsable s'ha de presentar de manera presencial davant la xarxa territorial de l'Oficina de Gestió Empresarial (OGE) de la Generalitat de Catalunya, o bé telemàticament a través del portal corporatiu de tramitació Canal Empresa, de la Seu electrònica de la Generalitat de Catalunya [URL], mitjançant un imprès normalitzat que s'ha de descarregar des d'aquest portal, sens perjudici del dret de les persones interessades de presentar els documents d'acord amb el que disposa l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya.
L'aportació de la declaració responsable s'ha d'acompanyar de la documentació que acrediti la identitat i, si escau, la representació de la persona sol·licitant, o autorització a l'Administració perquè en faci la comprovació per mitjans electrònics, així com s'ha d'acompanyar de la documentació següent o s'hi han de recollir els aspectes següents, segons escaigui:
a) En cas de canvi de titularitat del laboratori:
a.1) Aportació de la declaració responsable que preveu l'article 15.3.2 signada per la nova persona titular.
b) En cas de canvi en la denominació del laboratori:
Indicació de la nova denominació.
c.1) Aportació d'una declaració responsable de la persona física o del representant de la persona jurídica que tingui la titularitat del laboratori, en la qual manifesti:
Que el laboratori té una persona que exerceix les funcions de responsable tècnic durant l'horari d'obertura i funcionament del laboratori, de la qual n'ha d'especificar la identitat.
Que aquesta persona està vinculada contractualment amb el laboratori i que el seu contracte està disponible a les instal·lacions del laboratori de pròtesis dentals.
Que a les instal·lacions del laboratori es disposa dels procediments normalitzats de treball signats per la persona titular del laboratori i la nova persona responsable tècnica.
c.2) Aportació de la declaració responsable que preveu l'article 15.3.4 signada per la persona que actua com a nova responsable tècnica.
d) En cas de subcontractació amb una persona física o jurídica que disposi de l'autorització sanitària de funcionament corresponent, o de modificació de les activitats que s'hi han subcontractat, o de la persona física o jurídica subcontractada:
Còpia del contracte corresponent, degudament actualitzat i signat pels responsables tècnics respectius, amb expressió de les dades identificatives del subcontractista, i on s'hi especifiquin les activitats i els productes que se subcontracten.
Indicació per escrit del lloc on es conserva la documentació del laboratori durant els terminis legalment establerts i de les dades de la persona que es fa responsable de la conservació.
18.3 Les manifestacions consignades en les declaracions responsables que es recullen en els apartats anteriors responen a requisits essencials per a l'exercici de l'activitat, als efectes de l'aplicació de l'article 38 de la Llei 26/2010, del 3 d'agost, de règim jurídic i de procediment de les administracions públiques de Catalunya.
19.1 Les autoritzacions sanitàries atorgades d'acord amb el que preveu aquest capítol poden ser revocades, per resolució motivada, quan es constati la manca de concurrència, inicial o sobrevinguda, dels requisits necessaris per atorgar-les, un cop s'hagi instruït l'expedient amb aquest efecte, amb l'audiència de la persona interessada.
19.2 Durant la tramitació del procediment de revocació, el departament competent en matèria de salut pot acordar la suspensió del funcionament del laboratori per raons sanitàries, d'higiene o de seguretat per als pacients, degudament motivades, o les altres mesures cautelars que la normativa reservi a l'Autoritat sanitària, en els termes que s'hi estableixin.
20.1 Es crea el Registre de laboratoris de pròtesis dentals de Catalunya, adscrit al departament competent en matèria de salut, on s'hi inscriuen d'ofici tots els laboratoris de pròtesis dentals autoritzats a Catalunya d'acord amb aquest Decret.
20.2 Són objecte d'inscripció en el Registre les dades següents:
a) Dades identificatives i de contacte del laboratori de pròtesis dentals: denominació, domicili de la instal·lació, telèfon i correu electrònic per a notificacions.
b) Dades identificatives i de contacte de la persona titular i de la persona que en té la representació legal: nom, NIF, sexe, domicili, telèfon i correu electrònic per a notificacions.
c) Dades identificatives, de contacte i professionals de la persona responsable tècnica: nom, NIF, sexe, telèfon i correu electrònic per a notificacions, número de col·legiació.
d) Dades identificatives i de contacte i professionals de la persona titular o que en té la representació legal del laboratori subcontractat: nom, NIF, sexe, domicili, telèfon i correu electrònic per a notificacions
e) Data d'atorgament de l'autorització i de les eventuals modificacions.
20.3 Les dades de caràcter personal recollides al Registre s'incorporen al fitxer de nova creació anomenat "Registre de laboratoris de pròtesis dentals de Catalunya", d'acord amb el que estableixen la disposició addicional segona i l'annex 4 d'aquest Decret.
21.1 L'incompliment del que disposa aquest Decret és constitutiu d'una infracció sanitària i susceptible de ser sancionat administrativament, de conformitat amb el que estableix el títol IX del Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris.
21.2 Són òrgans competents per imposar les sancions els següents:
a) La persona titular de la direcció general competent en matèria d'ordenació i regulació sanitàries, en cas de multa de fins a 30.000 euros.
De conformitat amb el que estableix l'article 37 de la Llei 14/1986, de 25 d'abril, general de sanitat, les autoritats sanitàries poden adoptar la mesura de clausura de les instal·lacions que no comptin amb les autoritzacions prèvies preceptives, o de suspensió del seu funcionament fins que no s'esmeni el defecte o es compleixin els requisits exigits per raons de sanitat, higiene o seguretat.
Aquesta mesura no té caràcter de sanció.
Mitjançant la subscripció del conveni corresponent, es poden encomanar al Col·legi Oficial de Protètics Dentals de Catalunya activitats de gestió de les sol·licituds d'autorització i de renovació de l'autorització, i de verificació dels requisits mínims que estableix aquest Decret, així com de modificació de l'autorització, substancial o no, i de cessament de l'activitat.
Es modifica l'article 2 de l'Ordre SLT/25/2014, de 3 de febrer, per la qual s'actualitza la regulació dels fitxers que contenen dades de caràcter personal del Departament de Salut i de les seves entitats vinculades o que en depenen, i s'hi incorpora, dins dels fitxers de l'àmbit del Departament de Salut, el fitxer de dades de caràcter personal de nova creació anomenat "Registre de laboratoris de pròtesis dentals de Catalunya", amb la numeració 1.29 i el contingut que estableix l'annex 4 d'aquest Decret.
L'equipament o utillatge del qual, en funció del tipus de pròtesis dental que es fabriqui a la instal·lació, s'ha de disposar en el laboratori de pròtesis dentals és el que es detalla a continuació:
Sistema de polimerització per a resines.
b) Pròtesi parcial amovible metàl·lica:
Aparell de polimerització per a resines.
Bufador o màquina per soldar per punts.
Mescladora amb bomba de buit o un altre sistema equivalent.
Estructures colades: forn per a cilindres, sistema de colada, sistema per soldar.
Estructures fresades: sistema per soldar, si es realitzen estructures metàl·liques; sistema homologat complet de fresatge.
Estructures injectades: forn per a cilindres, sistema d'injecció.
Estructures sinteritzades: sistema homologat de sinterització.
(Vegeu la imatge al final del document)
Identificació del producte sanitari dental a mida
Núm. de llicència sanitària:...
Núm. de declaració de conformitat:...
Observacions: la conservació d'aquesta targeta facilita qualsevol reparació o modificació d'aquest producte sanitari dental a mida.
Instruccions de conservació i manteniment
Aquest producte ha estat fabricat sota unes condicions bucals determinades, per la qual cosa qualsevol modificació en podria fer variar les prestacions.
En aquest cas, heu de consultar el vostre facultatiu o facultativa prescriptor.
Aquest producte s'ha de sotmetre a una higiene diària segons les instruccions del vostre dentista.
Aquest producte s'ha de revisar com a mínim una vegada l'any.
Aquest producte gaudeix de les garanties que preveu el Reial decret legislatiu 1/2007, de 16 de novembre, pel qual s'aprova el text refós de Llei general per a la defensa dels consumidors i usuaris i altres lleis complementàries.
La finalitat del fitxer és el registre i la gestió pel departament competent en matèria de salut de les entitats autoritzades com a laboratoris de pròtesis dentals a Catalunya.
Els usos del fitxer són la tramitació, resolució i registre dels expedients d'autorització dels laboratoris de pròtesis dentals, així com les seves eventuals modificacions o revocacions.
Persones i col·lectius afectats:
Les persones físiques titulars i les persones físiques representants de les persones físiques i jurídiques titulars dels laboratoris de pròtesis dentals, les persones físiques titulars i les persones físiques representants de les persones físiques i jurídiques titulars dels laboratoris subcontractats, així com les persones que figurin com els respectius responsables tècnics dels laboratoris.
Procediment de recollida de les dades:
Les dades s'obtenen mitjançant formularis, d'inscripció electrònica o en suport de paper, a través de les sol·licituds corresponents i, quan escaigui, a través de declaracions responsables.
Les dades s'obtenen directament de la persona titular de les dades o de la persona que té la representació legal del laboratori, en cas de ser una persona jurídica.
Estructura bàsica i tipus de dades de caràcter personal:
Dades identificatives i de contacte i professionals de la persona titular o que té la representació legal del laboratori: nom, NIF, sexe, domicili, telèfon i correu electrònic per a notificacions.
Dades identificatives i de contacte i professionals de la persona que figuri com a responsable tècnica: nom, NIF, sexe, domicili, telèfon i correu electrònic per a notificacions, número de col·legiació.
Dades identificatives i de contacte i professionals de la persona titular o que té la representació legal del laboratori subcontractat: nom, NIF, sexe, domicili, telèfon i correu electrònic per a notificacions
No es preveuen transferències internacionals de dades.
Direcció General d'Ordenació Professional i Regulació Sanitaria del Departament de Salut.
Òrgan davant del qual es poden exercir els drets d'accés, rectificació, cancel·lació i oposició
Direcció General d'Ordenació Professional i Regulació Sanitaria del Departament de Salut
Travessera de les Corts,131-151, pavelló Ave Maria, 08028 Barcelona
El nivell de seguretat és bàsic.